als_Latn dik_Latn sag_Latn
Relacioni i ligjit të shumëdebatuar “Për menaxhimin e integruar të mbetjeve”, i miratuar në seancën e 22 shtatorit vetëm me votat e maxhorancës, nxjerr në pah një “pakt të fshehtë” të arritur që në vitin 2013 me industrinë e ricikluesve, shkruan “Panorama”.
Ose, në rastin me të keq, një mashtrim i përdorur për të dalë nga situatat sot. Në relacionin e ligjit të vitit 2016 theksohet se ndalimi i parë që iu bë importit të mbetjeve të rrezikshme dhe jo të rrezikshme në vitin 2013 u bë vetëm për një periudhë 2- vjeçare, derisa qeveria të forconte institucionet.
Faksimile e relacionit të ligjit për mbetjet i miratuar në 2016, ku thuhet se në 2013 nuk është ndaluar, por vetëm pezulluar importi
Në këtë relacion përdoret si citim relacioni i ligjit që miratoi maxhoranca aktuale sapo erdhi në pushtet.
Faksimile e relacionit të ligjit për mbetjet i miratuar në tetor 2013, ku thuhet se ndalohet përfundimisht importi i mbetjeve
“Duhet thënë se edhe në relacionin shoqërues të ligjit nr. 156, datë 10.10.2013, ‘Për disa ndryshime në ligjin nr.10463, datë 22.09.2011, për menaxhimin e integruar të mbetjeve’, të ndryshuar, është cituar: amendamentet e propozuara do të jenë në formën e dispozitave tranzitore me afat jo më tepër se 2 vite nga miratimi, pasi synojmë që marrja e masave të nevojshme dhe mirorganizimi, bashkëpunimi me qeverisjen vendore do të sjellë efektet e synuara në miratimin e ligjit”, thekson relacioni i ligjit “Shalsi”.
Por, në relacionin që shoqëronte ligjin e menaxhimit të integruar të vitit 2013, një referencë e tillë nuk ekziston. Nuk dihet nëse fjalia e Shalsit në vitin 2016 zbardh një relacion të fshehtë të qeverisë në tetor 2013, apo është një “shtesë”, vetëm për të krijuar bindjen sot se ligji është OK.
Sidoqoftë, veprimi i qeverisë sot tregon se ka pasur një lloj “pakti” me industrinë e riciklimit. Nga ana tjetër, fjalia “amendamentet e propozuara do të jenë në formën e dispozitave tranzitore me afat jo më tepër se 2 vite nga miratimi” është qartësisht në sinkron me veprimin e qeverisë sot. Të vetmit që dalin të tradhtuar janë shoqëria civile, e cila kishte mbledhur firmat për referendum dhe këto firma u zhbënë nga veprimi i qeverisë në tetor 2013.
Kjo e fundit, edhe pse trumbetoi ndalimin e importit të plehrave, në relacionin kishte parashikuar vetëm pezullimin 2-vjeçar. Në relacionin e tetorit 2013, argumentet që përdoren në këtë ligj janë për ndalim përfundimtar të procesit të mbetjeve, me qëllim nxitjen e riciklimit të mbetjeve vendëse.
“Neni 49, ‘Importi i mbetjeve jo të rrezikshme’ bie në kundërshtim me qëllimin e ligjit, që, sipas parashikimit të nenit 1, është mbrojtja e mjedisit dhe shëndetit të njeriut nëpërmjet parandalimit ose pakësimit të ndikimeve negative nga gjenerimi dhe menaxhimi i mbetjeve.
Gjithashtu, në nenin 6 përcaktohet se përparësi në menaxhimin e mbetjeve u jepet parandalimit të mbetjeve. Në të dyja rastet përparësi është reduktimi i mbetjeve. Ne vlerësojmë se lejimi i importit të mbetjeve nuk ndihmon në parandalimin apo reduktimin e mbetjeve në territorin e Republikës së Shqipërisë.
Për këtë arsye, propozohet që në dispozitën ndaluese të importimit të mbetjeve, të parashikuar në nenin 48 të ligjit, të përcaktohet ndalimi, në të gjitha rastet, i importimit të mbetjeve jo të rrezikshme në Republikën e Shqipërisë, duke shfuqizuar lejimin e importimit të këtyre mbetjeve për shkaqe të tjera, veç atyre me qëllim ruajtjeje apo asgjësimi”, thuhet në relacionin e ligjit të vitit 2013.
DIREKTIVAT E BE-SË
Nga krahasimi i relacioneve të ligjeve për mbetjet rezulton se në të dy rastet citohet legjislacioni i Bashkimit Europian, por për qëllime të kundërta. Në relacionin e ligjit të vitit 2013 theksohet se Bashkimi Europian, me anë të direktivës së vitit 2008 ndalon importin e mbetjeve.
“Dispozitat që lejojnë importin e mbetjeve, me qëllim riciklimin e tyre në Shqipëri, bien në kundërshtim me direktivën e BE-së për zbatimin e ‘Parimit të vetëmjaftueshmërisë dhe afërsisë’. Sipas direktivës 2008/98/EC (neni 16), çdo vend duhet të synojë të menaxhojë mbetjet e veta dhe mbetjet duhet të trajtohen sa më afër burimit të prodhimit”, thekson relacioni i ligjit të vitit 2013.
Kurse në ligjin “Shalsi” merret si referencë një direktivë e vitit 2006. “Ndryshimet ligjore të propozuara, pasuar nga aktet e tjera nënligjore, do t’i hapnin rrugën implementimit të plotë të direktivës “No 1013/2006 OF THE EUROPEAN PARLIAMENT AND OF THE COUNCIL” për qarkullimin e mbetjeve.
Në këtë mënyrë do të kemi standarde evropiane në të gjithë ciklin e qarkullimit të mbetjeve, nga gjeneruesi, eksportuesi, transportuesi importuesi dhe ricikluesi final i këtyre mbetjeve. Kjo gjë do të garantonte zinxhirin transparent të gjurmueshmërisë për të gjithë aktorët e interesuar”, thekson relacioni i ligjit të miratuar më 22 shtator.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn